39 ALUMNES DE L’IES L’ELIANA VIATGEN A MIRANDE EN INTERCANVI
Sin fecha

El dilluns 27 d’abril, 39 alumnes de 1r i 2n curs d’Educació Secundària de l’IES l’Eliana, acompanyats per tres dels seus professors, van emprendre un viatge amb autobús cap a Mirande, a França, per a un nou intercanvi educatiu amb el poble agermanat amb l’Eliana. Una vegada allí van ser rebuts pels representants municipals i les famílies Mirandeses.

L’activitat, que s’estendrà fins al pròxim 2 de maig, té a més enguany l’al·licient de la celebració del 50 aniversari de l’agermanament de Mirande amb la ciutat de San Mauro, a Itàlia, municipi que també està agermanat amb l’Eliana.

Donada la importància de la celebració, els estudiants de l’Eliana i els seus professors coincidiran en aquesta ocasió amb l’alcalde de l’Eliana, la regidora d’Educació i la presidenta de l’Associació d’Agermanament, que viatjaran a Mirande, en representació de l’Eliana, convidats per la municipalitat francesa, per a sumar-se a l’aniversari que tindrà lloc entre el 30 i el 2 de maig.

L’Ajuntament de Mirande ha fet, a més, coincidir aquest 50 aniversari, que tindrà els seus actes centrals el dia 2 de maig amb recepcions, discursos, visites culturals, exposicions i concerts, amb la Festa d’Europa que té lloc en aquest municipi cada any.

Està previst que els estudiants de l’Eliana siguen rebuts en el Collège de l’Astarac de Mirande, des d’on aniran desenvolupant cada dia l’ampli programa d’activitats programat pel Comitè d’Agermanament de Mirande. Els joves visitaran un institut agrícola i ramader; faran visites culturals a les Ciutats d’Auch; Condom, on faran un passeig amb vaixell pel riu Baïse i les seues rescloses; Larressingle, amb visita al conjunt de màquines de guerra medieval; Tolosa de Llenguadoc, amb visita a la Ciutat de l’Espai… A més també tindran jornades dedicades al contacte amb els estudiants francesos i les seues famílies.

El dia 2, l’alumnat elianer i el seu professorat emprendran el viatge de retorn fent una parada cultural en la ciutat de Carcassona.